CATEGORII DE PREJUDICII

 

 Prejudiciile civile sunt susceptibile de clasificări diferite. Le vom reţine, în cele ce urmează, doar pe acelea care prezintă interes pentru referirile ulterioare privitoare la prejudiciile patrimoniale (daune morale).

  

3.1. CRITERII DE CLASIFICARE A CATEGORIILOR DE PREJUDICII

 

a) După cum faptul cauzelor de prejudiciu aduce atingere însăşi fiinţei umane sau se plasează fizic, în afara acesteia, vizând doar bunurile care îi aparţin sau drepturile asupra acestora, distingem între:

- prejudicii cauzate direct persoanei umane şi

- prejudicii cauzate direct bunurilor sale.

b) După natura intrinsecă a prejudiciilor, după cum ele sunt de natură economică sau neeconomică, dacă pot fi sau nu evaluate în bani, vom întâlni:

-prejudicii patrimoniale şi

- prejudicii nepatrimoniale.

c)După caracterul individual sau colectiv al interesului ori dreptului lezat, distingem între:

-prejudicii individuale şi

-prejudicii colective.

Nu este vorba să se delimiteze situaţiile în care, printr-o faptă ilicită şi culpabilă, se cauzează daune unei singure persoane sau mai multora, deodată, ci să se diferenţieze după cum prejudiciul poate sau nu fi individualizat. Prin prejudiciu individual înţelegem atât prejudiciul care vizează o singură persoană cât şi acela care, deşi vizează mai multe persoane, poate fi individualizat în privinţa întinderii sau formei sale, cu privire la fiecare din aceste persoane. Prin prejudiciu colectiv înţelegem acele pagube şi vătămări, care nu aduc atingere unei categorii de persoane, ci vizează interesele ori drepturile unei categorii de persoane, fără a se putea face o individualizare a sa.

d) Din punctul de vedere al gradului de generalitate a intereselor şi drepturilor lezate prin cauzarea unor prejudicii, acestea pot fi:

-prejudicii cauzate avutului public şi

-prejudicii cauzate avutului personal.

Deşi legea civilă nu face această distincţie, ea rezultă din deosebirile ce există între formele de proprietate reglementate de legislaţia noastră, precum şi din reglementările unor ramuri de drept (de exemplu, cele ale dreptului penal). Distincţia este utilizată în mod curent deopotrivă în practica judiciară şi în literatura juridică.

e) După cum au fost cauzate prin încălcarea unor norme generale de conduită, sau prin încălcarea unor obligaţii preexistente, stabilite printr-o convenţie între autorul lor şi persoana păgubită. Vom întâlni:

- prejudicii extracontractuale şi

- prejudicii contractuale.

Alături de acestea cele mai importante clasificări ale prejudiciilor, în literatura şi practica judiciară vom întâlni şi altele care, deşi mai puţin frecvente, au totuşi importanţă practică şi teoretică. Astfel:

- după cum în momentul producerii faptului ilicit şi culpabil generator, sau în acela al încheierii unui contract, întinderea prejudiciului a fost sau putea fi prevăzută de către părţi ori, dimpotrivă, nu a fost sau nu putea fi prevăzută de către persoana responsabilă şi de către persoana lezată, prejudiciul va fi previzibil şi, respectiv imprevizibil.

- după cum existenţa unui anumit prejudiciu poate sau nu poate fi constatată cu ochiul liber, am putea vorbi despre prejudicii vizibile, pe de o parte, şi prejudicii invizibile, pe de altă parte. S-a afirmat, de exemplu, că sunt prejudicii invizibile atingerile aduse onoarei sau unui drept al personalităţii, ori lezarea unui interes economic.

- din punctul de vedere al duratei producerii lor, există prejudicii instantanee şi prejudicii succesive. Se consideră prejudicii instantanee acele pagube sau daune care se caracterizează printr-o desfăşurare în timp foarte scurtă, care epuizează rapid toate consecinţele dăunătoare ale faptului ilicit şi culpabil generator; de exemplu zdrobirea unui obiect de artă din cristal, sau distrugerea prin incendiere a unui rezervor de combustibil. Prin prejudicii succesive se înţeleg acele pagube care, fiind consecinţa unuia şi aceluiaşi fapt ilicit şi culpabil dăunător, se caracterizează printr-o desfăşurare îndelungată în timp. Un exemplu în acest sens îl constituie incapacitatea de muncă pa care o suferă o persoană ca urmare a unei agresiuni.

- o altă clasificare posibilă este în prejudicii temporare (de exemplu, producerea unei răni vindecabile complet într-o anumită perioadă de timp) şi prejudicii permanente (de exemplu, cauzarea unei infirmităţi).

- practica judiciară foloseşte termenii de prejudiciu neintegral (cu referire la paguba cauzată prin deteriorarea unui obiect de artă), în opoziţie cu acela de prejudiciu integral (pentru a indica, spre exemplu, situaţia în care un asemenea obiect a fost distrus în întregime).

- în opinia unor autori, prejudiciul mai poate fi divizat în prejudiciu iniţial (cauzat, de exemplu, prin deteriorarea unui bun aparţinând altei persoane) şi prejudiciu subsecvent – în sfera căreia ar intra aşa-numitul prejudiciu cauzat prin proces, adică totalitatea cheltuielilor pe care persoana păgubită la face în scopul obţinerii, printr-o hotărâre judecătorească, a reparării integrale a prejudiciului iniţial.

- prejudiciile nepatrimoniale ar putea fi subclasificate în numeroase şi variate forme: prejudiciul corporal, prejudiciul afectiv, prejudiciul estetic, prejudiciul de agrement, prejudiciul juvenil, prejudiciul constând în dureri fizice sau psihice, prejudiciul determinat de pierderea speranţei de viaţă (formă a prejudiciului corporal).

 

3.2. PREJUDICIUL ÎN CAZUL RĂSPUNDERII CIVILE DELICTUALE ŞI ÎN CAZUL RĂSPUNDERII PENALE. COMPARAŢIE.

 

Pentru obligarea la plata despăgubirilor este necesar ca prejudiciul să fi fost produs printr-o faptă ilicită. Deşi în art. 998 Cod civil se vorbeşte de „orice faptă care cauzează altuia prejudiciu”, atât literatura, cât şi practica judecătorească sunt unanime în a considera că prevederea menţionată se referă numai la fapta ilicită cauzatoare de prejudicii, ca element al răspunderii.

Fapta ilicită, ca element al răspunderii civile delictuale, este definită, ca fiind orice faptă prin care, încălcându-se normele dreptului obiectiv, sunt cauzate prejudicii dreptului subiectiv aparţinând unei persoane. După cum am mai arătat, principiul de drept obiectiv care este încălcat este acela că nimănui nu-i este permis să aducă, prin fapta sa, vreo vătămare unei alte persoane, drepturilor subiective ale acesteia.

Acţiunile prin care este tulburată ordinea socială pot fi adeseori de natură foarte diferită. Confundată în dreptul roman cu răspunderea penală, în legislaţia contemporană răspunderea civilă are o configuraţie juridică bine conturată, chiar dacă aceste două tipuri de răspunderi reprezintă aspecte ale aceleiaşi categorii juridice, răspunderea legală. Atât o formă de răspundere, cât şi cealaltă izvorăsc din nevoia de a asigura înfăptuirea legalităţii şi a ordinii de drept în societate; ambele funcţionează în cazul în care există o atitudine antisocială şi constituie, în esenţă, o sancţiune care se aplică persoanei care încalcă o normă de conduită; ambele se întemeiază pe culpa agentului (cazurile de angajare a răspunderii civile în afara culpei constituie excepţii).

Unele fapte pot antrena atât o răspundere penală, cât şi una civilă, în situaţia în care nu creează doar un prejudiciu, angajând răspunderea civilă, ci constituie – în acelaşi timp – şi o înfrângere a legii penale, sancţionată cu o pedeapsă. Orice faptă cu caracter penal, care are şi consecinţe negative cu caracter patrimonial constituie totodată şi un delict civil.

În cazul răspunderii penale, relaţia se stabileşte între societate şi infractor, iar dreptul de a trage la răspundere penală revine doar statului prin instanţa de judecată; în cazul răspunderii civile, relaţia este între autor şi victimă. Ca urmare a gradului diferit de pericol social, rezultă şi o diferenţă în gradarea sancţiunii: la răspunderea penală accentul cade pe latura represivă, iar la cea civilă, pe latura reparatorie. Gravitatea deosebită pe care o implică răspunderea penală face ca unele fapte să constituie un delict sau un cvasidelict civil, fără ca în mod necesar să fie şi o infracţiune; adică, deşi ilicită şi producătoare de pagube, dacă nu prezintă acel grad de pericol social specific domeniului penal, fapta nu cade sub incidenţa legii penale; în cazul răspunderii civile contractuale, aceasta este însăşi regula.

Întrucât valoarea lezată prin infracţiune este ordinea socială, răspunderea penală intervine independent de faptul dacă s-a cauzat sau nu un prejudiciu. Sub acest aspect, răspunderea penală se deosebeşte de răspunderea civilă, dar se apropie de răspunderea morală, căreia îi este indiferentă existenţa unui prejudiciu. 

În cazul delictului civil, sancţiunea tinde să asigure o reparaţie care să acopere prejudiciul creat părţii vătămate; în cazul infracţiunii, sancţiunea este impusă de un interes social superior, se a nu lăsa nereprimată nici o înfrângere a dispoziţiei legale şi de a menţine, pe această cale, ordinea în societate. În acest context, cuantumul despăgubirilor acordate victimei este independent de faptul generator sau de gravitatea lui şi se stabileşte în funcţie de mărimea prejudiciului.

În cazul răspunderii civile situaţia este cu totul alta, pentru că ea presupune nu doar o lezare a intereselor societăţii în general, ci şi a unei persoane, în special (o dublă violare, dar la o scară a gravităţii diferită de cazul răspunderii penale), victima fiind un subiect de drept civil, o persoană fizică sau juridică; ea va solicita instanţei competente să dispună obligarea autorului prejudiciului la plata de despăgubiri.

Spre deosebire de răspunderea penală, în cadrul căreia intervine întotdeauna o constrângere efectivă, în cazul răspunderii civile sancţiunea se realizează nu doar pe calea constrângerii directe, ci şi fără intervenţia organelor puterii de stat. Caracteristic sancţiunilor de drept civil este faptul că efectul lor nu constă în principal în generarea unor urmări negative în ce-l priveşte pe autorul faptei ilicite, ci esenţial este să se obţină restabilirea raporturilor încălcate. 

Răspunderea penală funcţionează numai faţă de infractor (este personală), în timp ce în dreptul civil, deşi, de regulă, răspunderea revine autorului, sunt şi cazul în care este angajată răspunderea civilă pentru altul (art. 1000 Cod civil); în plus, consecinţele răspunderii civile exprimându-se pe plan patrimonial, odată cu masa succesorală se transmit şi dreptul, respectiv obligaţia de desdăunare.

Dacă fapta este sancţionată atât pe plan civil, cât şi pe plan penal, săvârşirea ei dă naştere la două drepturi distincte: dreptul societăţii de a pedepsi (exercitat de organele de stat, prin acţiunea penală) şi dreptul de a cere şi obţine despăgubiri pentru prejudiciul cauzat (exercitat de partea vătămată pe calea unei acţiuni civile). Cele două acţiuni sunt legate între ele, fiind generate de acelaşi fapt; acţiunea civilă însă, fiind considerată accesorie, va fi subordonată acţiunii penale (art. 19, alin. 2 Cod procedură penală).

În privinţa modului de exercitare a acţiunii civile pentru repararea prejudiciului cauzat prin infracţiune trebuie avute în vedere mai multe reguli.

Potrivit art. 14, alin. 2 Cod procedură penală, alăturarea acţiunii civile la acţiunea penală este lăsată la libera alegere a părţii vătămate. Când aceasta vrea să-şi rezolve acţiunea civilă în cadrul procesului penal, ea trebuie să facă o declaraţie în sensul că se constituie parte civilă, fie în cursul urmării penale, fie în faţa instanţei de judecată, până la citirea actului de sesizare (art. 15, alin. 2 Cod procedură penală). Declaraţia de constituire parte civilă marchează momentul punerii în mişcare a acţiunii civile şi obligă instanţa să o soluţioneze. 

Deci victima are dreptul de a opta între instanţa penală şi cea civilă pentru repararea pagubei produsă prin infracţiune; de cele mai multe ori, pentru a nu fi supusă la plata taxelor de timbru şi pentru a-şi valorifica mai rapid dreptul la daune, persoana vătămată alege calea instanţei penale.

Dacă victima a avut posibilitatea de a opta şi a optat pentru una din cele două instanţe, dreptul ei de alegere s-a consumat, nemaiputând să părăsească instanţa aleasă pentru a se adresa celeilalte (electa una via non daatur recursus ad alteram). Subliniem că principiul electa una via nu-şi găseşte aplicaţia decât dacă partea vătămată a avut posibilitatea să opteze între instanţa civilă şi cea penală. Nu se află, deci, în această situaţie, persoana vătămată care, la data sesizării instanţei civile cu acţiune în daune, nu se putea constitui parte civilă în procesul penal, deoarece acţiunea penală nu era încă pusă în mişcare, ori procesul penal era suspendat. În aceste situaţii, când alegerea nu a fost posibilă, legea permite persoanei vătămate să părăsească instanţa civilă şi să se adreseze organului de urmărire penală sau instanţei de judecată (art. 19, alin. ultim Cod procedură penală). Părăsirea instanţei civile nu pate fi însă făcută dacă aceasta a pronunţat o hotărâre, chiar nedefinitivă.

Invers, persoana vătămată poate să pornească acţiune în faţa instanţei civile, fără riscul de a i se opune excepţia dedusă din principiul electa una via, chiar dacă s-a constituit anterior parte civilă în procesul penal, dacă acesta se suspendă pentru o cauză legală. Dacă însă ulterior procesul penal este reluat, judecata acţiunii introdusă la instanţa civilă se suspendă (art. 19, alin. 3 Cod procedură penală).

Dacă acţiunea civilă a fost intentată separat, în faţa instanţei civile, judecata acesteia se suspendă până ce instanţa penală se va pronunţa definitiv asupra acţiunii penale, aplicându-se astfel regula „le criminel le civil en état” (cuprinsă în art. 19, alin. 2 Cod procedură penală). Raţiunea acestei recule este de a se lăsa instanţei penale o independenţă completă în rezolvarea problemelor care i-au fost încredinţate spre judecată, de a putea cerceta şi hotărî, fără să fie influenţată de ceea ce s-a stabilit mai înainte în civil.

Hotărârea definitivă a instanţei penal are autoritate de lucru judecat în faţa instanţei civile cu privire la existenţa faptei, a persoanei care a săvârşit-o şi a vinovăţiei acesteia (art. 22, alin. 1 Cod procedură penală). Prin urmare, dacă acţiunea civilă în repararea prejudiciului produs printr-o infracţiune este adusă în faţa instanţei civile (după ce instanţa penală a statuat asupra acţiunii penale), aceasta va trebui în mod obligatoriu să ţină seama de hotărârea pronunţată în procesul penal. Autoritatea hotărârii penale cu privire la existenţa faptei, a persoanei care a săvârşit-o şi a vinovăţiei acesteia are o valoare absolută în faţa instanţei civile. Dimpotrivă, hotărârea definitivă a instanţei civile cu privire la aceleaşi chestiuni nu se impune în faţa organului de urmărire penală şi a instanţei penale cu autoritate de lucru judecat (art. 22, alin. 2, Cod procedură penală).

Hotărârea instanţei civile poate avea însă autoritate de lucru judecat în penal cu privire la alte probleme (ca de exemplu existenţa şi întinderea pagubei).

Autoritatea lucrului judecat din penal, în faţa instanţei civile are o limită, care rezultă din însuşi fundamentul său: judecătorul civil păstrează judecata sa de apreciere ori ce câte ori nu decide nimic de neconciliat cu ceea ce a fost judecat în penal. Această regulă a constituit obiectul unor aplicaţii dificile şi interesante în ipoteza infracţiunilor săvârşite din culpă, în caz de achitare a autorului de către instanţa penală. Instanţa trebuie să examineze însă dacă fapta nu constituie un delict sau cvasidelict care antrenează răspunderea civilă a autorului faptului juridic.

